Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 421/09)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Bulagna de l’Ile de Beauté“

ELi nr: PGI-FR-02429 – 17. august 2018

KPN ( ) KGT (X)

1. Nimetus

„Bulagna de l’Ile de Beauté“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

„Bulagna de l’Ile de Beauté“ on kolmnurga, trapetsi või veetilga kujuline lihatoode, mille ligikaudu täisnurksel viilul on näha mitmeid rasvaga läbipikitud lihaskiudusid. Tootel on säilitatud kogu kamar.

Suitsutamine annab tootele iseloomuliku kollakaspruuni värvuse, mis ei pea olema ühtlane kogu toote ulatuses. Esineda võib valkjat või rohelisest tuhkhallini ulatuva värvusega naturaalset hallitust.

Toote sisu värvus ulatub bordoopunasest (taine osa) valgeni (rasvakihid).

Toote puhul on esmalt tunda tugevat lõhna, mis sisaldab suitsu ja pipra nüansse, seejärel kuivatatud ja laagerdunud liha lõhnavarjundeid.

Suus on tootel samaaegselt tihke ja sulav tekstuur, mis on tingitud tailiha ja rasva vaheldumisest. Toodet iseloomustavad tasakaalustatud soolase, kuivatatud liha ja rasva maitsenüansid, mida täiendab intensiivne pipra maitse ja püsiv suitsune järelmaitse, mis samas ei varjuta teisi lõhna- ja maitsevarjundeid.

Füüsikalis-keemilised omadused:

— lahustuvate suhkrute kogusisaldus ≤ 1 %;

— rasvatustatud toote niiskussisaldus ≤ 76 %;

— üldrasvasisaldus: 30–60 %.

Toote mõõtmed on järgmised: laius 15–25 cm, pikkus 15–35 cm; Toote kaal jääb vahemikku 500 g kuni 2 kg.

Toodet „Bulagna de l’Ile de Beauté“ võib turustada tervelt, portsjonitena või viiludena.

Toodet turustatakse pakendamata, vaakumpakendis või gaasikeskkonnas.

Portsjoneid (100–350 g) ja lõikusid turustatakse pakendatuna kilesse, vaakumpakendisse või gaasikeskkonda.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote Bulagna de l’Ile de Beauté“ tooraine pärineb nuumsigadelt, kes vastavad järgmistele kriteeriumidele:

— nuumsigadel ei tohi esineda Rn-alleeli ja halotaanitundlike loomade osakaal peab jääma alla 3 %;

— nuumsigade nuumamisperioodil antav sööt peab sisaldama alla 1,9 % linoolhapet;

— puhkeaeg nuumsigade tapamajas mahalaadimise ja tapmise vahel peab olema vähemalt 2 tundi;

— sooja nuumsearümba kaal on ≥ 75 kg;

— lõplik pH (mõõdetuna singi poolkõõluslihases) jääb vahemikku 5,50–6,20;

— lihal ei ole järgmisi väliseid defekte: väikesed vereplekid, mädakolded, väljaheite- või konveieri määrdeaine plekid, olulised värvuse või konsistentsi defektid.

— liha rasvkude on valge ja tihke;

— liha on heleroosa kuni punase värvusega.

Toote „Bulagna de l’Ile de Beauté“ valmistamiseks kasutatav lõiketükk on põsetükk, mille kamar on täies ulatuses alles jäetud. Tükk eraldatakse ja lõigatakse kolmnurga, trapetsi või veetilga kujuliseks.

Lõigatud tükkide kaal jääb vahemikku 750 g kuni 3 kg.

Kasutatakse värskeid või külmutatud tükke.

3.4. Tootmise erietapid, mis peavad toimuma määratletud geograafilises piirkonnas

Toote „Bulagna de l’Ile de Beauté“ valmistamise kõik etapid, alates soolamisest kuni kuivatamiseni, peavad toimuma geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toote portsjoniteks jaotamisele ja viilutamisele peab järgnema pakendamine kilesse, vaakumpakendisse või gaasikeskkonda.

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Toote „Bulagna de l’Ile de Beauté“ geograafiline piirkond koosneb kahest departemangust: Corse-du-Sud ja Haute-Corse.

5. Seos geograafilise piirkonnaga

Seos geograafilise piirkonna ja toote „Bulagna de l’Ile de Beauté“ vahel põhineb eelkõige traditsioonilisel oskusteabel ja toote spetsiifilistel omadustel.

Prantsusmaa halduspiirkonna, Vahemere mägise saare Korsika kohta kasutatakse tavapärast hüüdnime „Ile de Beauté“ (Ilu saar).

Korsika kliima on vahemereline, seda iseloomustavad soojad ja kuivad suved ning pehmed ja niisked talved. Korsikale on iseloomulikud kaks domineerivat tuult: öine a tramuntana, mis muudab ööd jahedaks, ja päevane u maestrale, mis muudab päevad kuivaks.

Mullastiku- ja kliimatingimused on väga soodsad metsa kasvamiseks. Seetõttu on Korsikal head eeldused metsakasvatuseks ning kogu saarel on levinud lehtpuud, eelkõige kastanid, tammed ja pöögid. Kogu Korsika ulatuses moodustab puudega kaetud ala 46 %, vastav pindala on 401 817 ha, mis on oluliselt kõrgem üleriigilisest tasemest (26,9 %). Lehtpuudest esineb kõige enam tamme, eelkõige iilekstamme, mis hõlmab 22 % saare metsaga kaetud alast. Korgitamme esineb peamiselt piirkonna ida- ja lõunaosas ning see moodustab seal ligikaudu 15 % metsaga kaetud alast. Makja, mis paikneb enam kui 200 000 hektaril, on sageli samuti käsitletav metsana, selle kõrgus võib ulatuda 5–6 meetrini. Pöök, mis on iseloomuliku vahemerelise mäestikukliimaga piirkondade varjuliste mäekülgede taimestiku tüüpiline esindaja, kasvab alates 1 000 m kõrgusest. Kastan on Korsika looduskeskkonnaga väga hästi kohanenud liik, mida leidub kogu saarel, nii merekallastel kui ka kuni 1 200 meetri kõrgusel mägedes.

Kuna tegemist on saarega, on Korsika elanikud välja töötanud saare kliimatingimustele ja metsaressurssidele vastava oskusteabe lihasaaduste tootmiseks.

Nimelt on Korsika kuiv ja tuuline kliima soodustanud kuivsoolamise meetodi väljaarendamist sealiha säilitamiseks, mis erineb Põhja-Prantsusmaal kasutatavast liha kuumtöötlemisest.

Toote „Bulagna de l’Ile de Beauté“ tootmise näol on tegemist sealiha ühe vanema säilitamismeetodiga kogu Korsika piirkonnas. See kuulub toodete hulka, mida tuleb tarbida keskmise ajavahemiku jooksul pärast sea tapmist. Seejuures on kuivsoolamine olnud Korsikal alati oluline toiduainete tootmise ja seega ka piirkonna kultuuri komponent. Toodet „Bulagna de l’Ile de Beauté“ soolatakse kuivalt, selleks hoitakse seda soolamisanumas teatava aja jooksul, mis sõltub toote kaalust. Seda etappi tuleb kontrollida toote stabiliseerimiseks ja selle säilitamiseks. Kuivsoolaga soolamise meetod on loomulikul teel välja kujunenud kui Korsika jaoks kõige kohasem meetod, mis võimaldab liha säilitada aasta ringi ja nõuab minimaalselt vahendeid.

Suure osa aastast püsivad kõrged temperatuurid on tinginud soolamisel suure koguse musta pipra (5–15 g/kg terve toote ja 1–5 g/kg viilutatavate toodete puhul) kasutamise. Must pipar, mida algselt kasutati loodusliku tõrjevahendina putukate vastu, on aja jooksul kujunenud toote „Bulagna de l’Ile de Beauté“ oluliseks tunnuseks.

Suitsutamine toimub kohalike lehtpuusortide abil, erinevalt muudest toodetest, kus kasutatakse pigem okaspuude puitu. Sagedamini kasutatakse kohalikku ja kergemini kättesaadavat puitu: tamme, kastanit, pööki, maasikapuud ja mitmesuguseid kanarbikke. Tegemist on traditsioonilise meetodiga, mida omal ajal kasutati seoses kastanikasvatusega, mis oli saare põllumajanduse oluline haru. Liha suitsutamiseks on alati kasutatud lehtpuude puitu, kuna need liigid kasvavad kogu saare territooriumil, samuti on see puit vähem tuleohtlik ja jätab vähem põlemisjääke kui okaspuude puit. See annab suitsutatud tootele peenema maitse ja väldib okaspuude kasutamisel tekkivat liiga intensiivset maitset: tegemist on „pehme“ suitsutamisega. Selline suitsutamine säilitab ka soolamise mõju ja kaitseb toote pinda putukate kahjustuste eest. Suitsutamine on eelkõige valdavalt germaani rahvastega asustatud piirkondades kasutatav meetod. Kuigi seda meetodit kasutatakse kogu saare territooriumil, on tegemist eripäraga, kuna see meetod on Vahemere piirkonnas väga vähe levinud.

Toote lõplik kuivamine toimub kokkupuutel välisõhuga. See etapp võimaldab toote organoleptilistel omadustel kinnistuda.

Vorst „Bulagna de l’Ile de Beauté“ on Korsika saare üks tunnuslikke tooteid, see annab tunnistust saarel väljaarendatud oskusteabest, kultuurist ja traditsioonidest. Toote eripäraks on selle valmistamistehnoloogia edasiandmine põlvest põlve. Sellest oskusteabest tulenevalt on tootel eripärased omadused:

— iseloomulik kollakaspruun (pruuni ja kuldse vahepealne) värvus, mis ei pea kogu toote ulatuses olema ühtlane;

— väljapeetud lõhn, milles on esmalt tunda suitsu ja pipra lõhna nüansse, seejärel kuivatatud ja laagerdunud liha lõhnavarjundeid;

— õige tasakaal soola, kuivatatud liha ja rasva vahel;

— esmasele maitsele järgnev iseloomulik pipramaitse, mis tugevdab järelmaitset;

— suitsune järelmaitse, mis samas ei varjuta teisi lõhna- ja maitsevarjundeid.

Toote „Bulagna de l’Ile de Beauté“ valmistamiseks vajaliku spetsiifilise oskusteabe väljakujunemine on seotud saare kliima ja loodusressurssidega: soolamine kuivsoola abil, suure koguse musta pipra kasutamine, kohalike lehtpuude puidu kasutamine suitsutamiseks ja kuivatamine välisõhu käes on meetodid, mis on väga hästi kohandunud kuiva ja tuulise kliima, saarelise asukoha ning saart katva metsaga.

Kuivsoolaga soolamise meetodi kasutamine võimaldab saada toote, millel on tasakaalustatud soolane maitse ja mis säilib hästi.

Suure musta pipra koguse kasutamine annab tootele „Bulagna de l’Ile de Beauté“ iseloomuliku tugeva musta pipra maitsevarjundi.

Suitsutamine kohaliku lehtpuu puidu (kastan, tamm, pöök, ...) abil annab tootele väga tervikliku lõhna- ja maitsebuketi (püsiv suitsune järelmaitse), mis on samuti toote „Bulagna de l’Ile de Beauté“ oluliseks eripäraks. See annab tootele ka väljapeetud lõhna ja tüüpilise kollakaspruuni värvuse.

Kuivatis kuivatamine välisõhu abil võimaldab toodet stabiliseerida ja säilitada ning aitab välja kujundada toote organoleptilised omadused (tasakaal soolase, kuivatatud liha ja rasva maitsenüansside vahel).

Asjaolu, et tegemist on saarega, on tinginud selle oskusteabe edasiandmise põlvest põlve ning on võimaldanud säilitada toote „Bulagna de l’Ile de Beauté“ iseloomulikud omadused.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://extranet.inao.gouv.fr/fichier/CDC-BulagnaIdB-RepCOM2.pdf

(1) ELT L 343, 14.12.2012, lk 1.